open-index/open-wikipedia-markdown huggingface dataset:
Tuntematon kapinallinen

**Tuntematon kapinallinen** eli **Tankkimies** (, *Unknown Rebel* tai *Unknown Protester*) on mies, joka pysäytti 19 Kiinan armeijan panssarivaunua Taivaallisen rauhan aukion mielenosoituksissa 5. kesäkuuta 1989. Tapahtuma videoitiin ja siitä otettiin useita valokuvia, minkä ansiosta tapahtuma levisi nopeasti länsimaisessa mediassa. Kuuluisimman, tässäkin artikkelissa olevan, kuvan tapahtumasta otti yhdysvaltalainen valokuvaaja Jeff Widener.

Tankkimiehestä tiedetään hyvin vähän. *[[Time]]n* kirjoittaja on arvellut, että hän olisi 19-vuotias kiinalainen opiskelija Wang Weilin, mutta tiedot ovat epävarmoja. Ei myöskään tiedetä, miten miehen kävi Taivaallisen rauhan aukion tapahtumien jälkeen. Eräiden tietojen mukaan hänet teloitettiin muutama viikko mielenosoitusten jälkeen. Toiset lähteet kertovat, että hän olisi yhä elossa ja piileskelisi jossakin Kiinan sisämaassa tai Taiwanissa.

Yhdysvaltalainen viikkolehti *[[Time]]* liitti vuonna 1998 tuntemattoman kapinallisen luetteloonsa ”sadasta 1900-luvun vaikutusvaltaisimmasta ihmisestä”.

## Populaarikulttuurissa
* Fingerpori-sarjakuva on viitannut tuntemattomaan kapinalliseen ruudulla, joka muistuttaa Widenerin ottamaa kuvaa.

## Katso myös
* Ihmisoikeudet Kiinassa
* August Landmesser

## Lähteet

## Aiheesta muualla
* Video tapahtumasta YouTubessa
Ulkomuototuomari

**Ulkomuototuomari** (eli lyhyemmin *tuomari*) arvostelee koiran koiranäyttelyssä. Hän arvostelee ensin jokaisen koiran yksittäin (laatuarvostelu) ja sijoittaa kilpailuluokkaan päässeet koirat haluamaansa järjestykseen. Laatuarvostelussa tuomari katsoo ensin koirien yleisvaikutelmaa ja sitten tutkii jokaisen koiran rakenteen ja liikkeet.

Jokaisen maan kennellitto sekä rotujärjestöt kouluttavat ulkomuototuomareita Kansainvälisen kennelliiton FCI:n vaatimusten mukaan. Pätevyys saavutetaan kullekin rodulle erikeen. Kaikkien rotujen arvosteluoikeudet omaavasta tuomarista käytetään nimitystä allrounder. Suomessa on noin 200 ulkomuototuomaria.

Näyttelystä ulkomuototuomarille maksetaan ainoastaan päiväraha ja matkat kotoa näyttelypaikalle.

## Lähteet

## Aiheesta muualla
* Ulkomuototuomarit ry
Sormien ojentaja

**Sormien ojentaja** () on sormia ojentava lihas. Se lähtee olkaluun päässä sijaitsevasta ojentajalisäkkeesta ja kiinnittyy pitkien jänteiden välityksellä sormien luihin (*phalanx distalis*). Sormien ojentaja ei ojenna peukaloa.

## Katso myös
*Etusormen ojentaja
*Peukalon pitkä ojentaja
*Peukalon lyhyt ojentaja
*Pikkusormen ojentaja
*Käämilihakset
Turun yliopiston ympäristöntutkimuskeskus

**Turun yliopiston ympäristöntutkimuskeskus** (lyh. **TYYK**) on yksi Turun yliopiston erillislaitoksista. Se koostuu kolmesta yksiköstä: Utsjoella sijaitsevasta Lapin tutkimuslaitos Kevosta, Saaristomeren tutkimuslaitoksesta ja Satakunnan ympäristöntutkimuslaitoksesta.

## Lapin tutkimuslaitos Kevo

Lapin tutkimuslaitos Kevo on vuonna 1954 perustettu tutkimusasema, jolla suoritetaan ekologista, ympäristötieteellistä ja maantieteellistä tutkimusta.

## Saaristomeren tutkimuslaitos
Saaristomeren tutkimuslaitoksessa tutkitaan monitieteellisesti Itämeren ja erityisesti Saaristomeren alueita. Tutkimuksen lisäksi laitoksen toimintaan kuuluu mm. meriympäristön tilan pitkäaikaisseuranta.

Saaristomeren tutkimuslaitoksella on vuonna 1964 perustettu tutkimusasema Seilin saaressa Nauvossa.
Tutkimuslaitoksella on lisäksi toimisto- ja tutkijatilat sekä laboratoriotila Turussa Yliopistonmäellä.

Tutkimuslaitoksella on ollut tutkimusasema myös Lohmin saaressa Korppoossa. Asema perustettiin vuonna 1958. Aseman kiinteistö on myyty yksityiselle ostajalle vuonna 2008.

## Satakunnan ympäristöntutkimuslaitos
Satakunnan ympäristöntutkimuslaitos tekee monitieteellistä perus- ja palvelututkimusta. Se perustettiin vuonna 1989 Reposaaren sahan entisen konttorirakennukseen Poriin.

## Lähteet

## Aiheesta muualla
*Lapin tutkimuslaitos Kevon kotisivu 
*Saaristomeren tutkimuslaitoksen kotisivu 
*Satakunnan ympäristöntutkimuslaitoksen kotisivu
Vieques

**Vieques** on oman kuntansa muodostava Puerto Ricon itsehallintoalueeseen kuuluva saari. Se sijaitsee Puerto Ricon pääsaaresta itään ja jakautuu seitsemään alueeseen ja keskus Isabel Segundaan.

Viequesin alkuperäisiä asukkaita olivat Etelä-Amerikasta saapuneet intiaanit. Simón Bolívar vieraili saarella 1816, ja Viequesin kaupungin perustajana pidetään vuonna 1823 sinne saapunutta Teófilo José Jaime María Le Guillouta.

Viequesin väkiluku on noin 8&nbsp;950 (2015) ja pinta-ala 131,49 km².

## Historia
Nimi Vieques on väännös tainonkielisestä sanasta *bieque*, joka tarkoittaa pientä maata. Viequesin saaren tainointiaanit taipuivat Espanjan siirtomaahallinnon valtaan Puerto Ricon alkuperäisasukkaista viimeisinä. Espanjalaiset lähettivät saarelle rekikuntia kukistamaan tainojen kapinoita, mutta eivät koskaan perustaneet pysyviä sotilastukikohtia saarelle. Tästä syystä saaresta tulikin merirosvojen ja salakuljettajien tukikohta, jollaisena se säilyi aina 1800-lukuun saakka.

Vuonna 1811 Puerto Ricon kuvernööri Salvador Meléndez suoritutti useita sotilasoperaatioita saaren rikollisia vastaan, jotta se voitaisiin liittää kiinteäksi osaksi Puerto Ricoa. Vuonna 1832 saaren kuvernööriksi asetettiin ranskalainen Teófilo José Jaime María le Guillou. Saarta alettiin kehittää ja vuonna 1843 perustettiin saaren ensimmäinen kaupunki, Espanjan kuningatar Isabella II:n mukaan nimetty Isabel Segunda. Saarelle perustettiin myös suuria sokeriruokoplantaaseja ja niille työläisiksi tuotiin suuri joukko orjia etenkin brittien hallitsemilta Karibian saarilta.

Vieques liitettiin Yhdysvaltoihin muun Puerto Ricon yhteydessä Pariisin rauhan nojalla vuonna 1898. 1920- ja 1930-luvuilla sokerin maailmanmarkkinahinnat romahtivat ja suuri osa Viequesin asukkaista muutti muualle. Toisen maailmansodan aikana Yhdysvaltain laivasto osti lähes kaksi kolmannesta saaresta ja sodan jälkeen saarta käytettiin pommien, ohjusten ja muiden aseiden testialueena. Saaren käyttö laivaston testialueena herätti Puerto Ricolla protesteja, jotka saivat kansainvälistä huomiota vasta vuonna 1999, kun paikallinen Viequesin asukas David Sanes sai surmansa tulialueella. Laivasto lopetti Viequesin käytön vuonna 2003, jättäen monet työttömiksi.

## Väestö
Vuoden 2015 arvion mukaan saarella oli yhteensä 8&nbsp;950 asukasta, eli hieman vähemmän kuin vuoden 2010 väestönlaskennassa, jolloin asukkaita oli 9&nbsp;301. Saaren asukkaista 39,1&nbsp;% elää köyhyysrajan alapuolella.

## Lähteet

## Aiheesta muualla
Stupify

**Stupify** on ensimmäinen single yhtyeeltä Disturbed. Single on albumilta *[[The Sickness]]*, ja se julkaistiin vuonna 2000.

Laulaja David Draimanin mukaan kappale kertoo hänen suhteestaan latinonaiseen, jota naisen perhe ei hyväksynyt heidän etnisten taustojensa takia. Tämän takia kappaleen teema on hänen mukaansa rasismin ja syrjinnän vastustaminen.

Singlestä on tehty yksi remix, joka kuullaan *Little Nicky* -elokuvassa. Tämän lisäksi singlestä on olemassa akustinen versio *Stupify (Rare Acoustic Version)*.

## Kokoonpano
* David Draiman – laulu
* Dan Donegan – taustalaulu, kitara, syntetisaattori, ohjelmointi
* Steve Kmak – bassokitara
* Mike Wengren – rummut, syntetisaattori, ohjelmointi

## Lähteet
Semiramide

**Semiramide** on kaksinäytöksinen Gioachino Rossinin säveltämä ooppera, jonka libreton on kirjoittanut Gaetano Rossi. Libretto pohjautuu Voltairen tragediaan ”Semiramis”, joka puolestaan perustuu legendaan Babylonin Semiramiista ().

Ooppera sai ensi-iltansa Venetsian Teatro La Fenicessä 2. helmikuuta 1823.

## Roolit
* *Idreno*, Intian kuningas (tenori)
* *Oroe*, ylipappi (basso)
* *Assur*, ruhtinas, Baalin järkeläinen (basso)
* *Semiramide*, Babylonian kuningatar, kuningas Ninon leski (sopraano)
* *Arsace*, Assyrian armeijan komentaja (Kontra-altto)
* *Azema*, prinsessa ja Baalin jälkeläinen (sopraano)
* *Mitrane*, kaartin kapteeni (tenori)

## Juoni
Semiramide on yhdessä Assurin kanssa onnistunut murhaamaan aiemman aviomiehensä, kuningas Ninon. Semiramiden poika on onnistunut pakenemaan murhaajia ja hän on oopperam aikana menestynyt armeijan sotapäällikkö Arsace, jota hänen äitinsä ei tunnista. Hänet kutsutaan takaisin Babyloniin ja hän on rakastunut Azemaan ja hän on vastahakoinen tukemaan Assuria kuninkuuden tavoittelussa.

Semidamide rakastuu Arsaceen ja julistaa hänet kanssahallitsijakseen ja Azema haluaa naida Idrenon. Kuningas Ninon haamu varoittaa rikoksesta ja ylipappi Oroe kertoo rikoksesta, jonka Semiramide ja Assur ovat tehneet. Arsace tapaa kuningas Ninon haudalla tämän murhaajat ja näkee Assurin surmaavan Semiramiden. Tällöin hän viimein julistautuu hallitsijaksi.

## Lähteet

## Aiheesta muualla
*oopperan libretto
Kuluttaja-asiamies

**Kuluttaja-asiamies** valvoo kuluttajan suojaksi säädetyn lainsäädännön noudattamista. Kilpailu- ja kuluttajaviraston kuluttaja-asioiden vastuualueen ylijohtaja toimii kuluttaja-asiamiehenä. Tällä hetkellä ylijohtajana ja kuluttaja-asiamiehenä toimii Katri Väänänen.

Kuluttaja-asiamies voi siirtää ratkaisuvaltaa alaiselleen virkamiehelle asioissa, joissa lain soveltamiskäytäntö on vakiintunut sekä määrätä alaisensa virkamiehen käyttämään puhevaltaansa tai avustamaan kuluttajaa tuomioistuimessa.

## Kuluttaja-asiamiehen tehtävät
Kuluttaja-asiamiehen keskeisenä tehtävänä on valvoa kuluttajansuojalain ja useiden muidenkin kuluttajan suojaksi säädettyjen lakien noudattamista. Valvonta kohdistuu erityisesti markkinoinnin ja sopimusehtojen sekä perinnän lainmukaisuuteen. Valvonnan tavoitteena on, että yritys lopettaa tai muuttaa lainvastaista markkinointiaan tai kohtuuttomia sopimusehtojaan.
Kuluttaja-asiamies ei pääsääntöisesti käsittele yksittäisiä riita-asioita, joissa kuluttaja hakee hyvitystä tavaran tai palvelun virheestä. Näitä tapauksia käsittelevät kuluttajaoikeusneuvojat ja kuluttajariitalautakunta.

Kuluttaja-asiamies voi kuitenkin harkintansa mukaan avustaa kuluttajaa yksittäisen riita-asian hoitamisessa, jos sen ratkaisemisella on lain soveltamisen tai kuluttajien yleisen edun kannalta tärkeä merkitys tai jos kyse on tapauksesta, jossa elinkeinonharjoittaja ei noudata kuluttajariitalautakunnan päätöstä.

Kuluttaja-asiamies tekee myös esityksiä ja aloitteita lainsäädännön muuttamiseksi.

## Kuluttaja-asiamiehen valvontakeinot

Kuluttaja-asiamiehen toiminnan ensisijaisena tavoitteena on saada lainvastaisesti toimiva yritys lopettamaan menettelynsä tai muuttamaan sitä vapaaehtoisesti.
Jos yritystä ei saada neuvottelemalla luopumaan lainvastaisesta menettelystä, kuluttaja-asiamiehen on tarvittaessa ryhdyttävä asian edellyttämiin pakkotoimiin tai saatettava asia tuomioistuimen käsiteltäväksi. Käytännössä näissä tilanteissa tulee kyseeseen uhkasakolla tehostetun kiellon määrääminen. Kieltoasian ratkaisee markkinaoikeus kuluttaja-asiamiehen tekemän hakemuksen perusteella. Markkinaoikeus voi antaa kiellon myös väliaikaisena, jolloin se on voimassa, kunnes asia on lopullisesti ratkaistu.

Kuluttaja-asiamies voi itse määrätä kiellon asiassa, joka ei ole lain soveltamisen kannalta tai muuten merkitykseltään huomattava. Kielto raukeaa, jos yritys ilmoittaa annetussa määräajassa vastustavansa kiellon määräämistä.

Aiemmin kuluttaja-asiamiehenä ovat toimineet Antti Neimala, Päivi Hentunen, Marita Wilska, Erik Mickwitz ja Gerhard af Schultén.

## Lähteet

## Aiheesta muualla
* Kilpailu- ja kuluttajaviraston sivut
Marknesse

**Marknesse** on asutuskeskus Flevolandin provinssissa, Alankomaissa. Marknesse on osa Noordoostpolderin kuntaa. Vuonna 2006 Marknessessa oli 3&nbsp;910 asukasta, joista naisia oli 1&nbsp;950 ja miehiä 1&nbsp;960. Asukkaista 21 prosenttia oli 0–15-vuotiaita, 12 % 15–25-vuotiaita, 26 % 25–45-vuotiaita, 26 % 45–65-vuotiaita ja loput 14 % yli 65-vuotiaita.

Marknesse sijaitsee noin 7,5 kilometriä itään kunnan keskuksesta, Emmeloordista. Linnuntietä Marknessesta on matkaa Luttelgeestiin 3,9 km, Kraggenburgiin 6 km, Blankenhamiin 6 km ja Kuinreen 7,7 km.

Rakennettua aluetta kylässä oli vuonna 2001 0,88 km² ja alueella oli 1&nbsp;123 asuntoa.

## Lähteet

## Aiheesta muualla

* Marknessen kotisivut
Sibylla (antiikin uskonnot)

**Sibyllat** () olivat muinaisessa Kreikassa ja Roomassa jumalallisen hurmoksen vallassa toimivia naisennustajia, oraakkeleita. Sibylloja on yleensä mainittu kymmenen, joiden oraakkelit sijaitsivat eri puolilla Välimeren maailmaa. Roomalainen kirjailija Varro mainitsee seuraavat sibyllat:

* persialainen sibylla
* kimmerialainen sibylla (Amaltheia tai Herofile nimeltään)
* Vähän-Aasian Erythrain kaupungissa toiminut sibylla
* fryygialainen sibylla
* hellespontoslainen sibylla (Marpessoksesta)
* Delfoin sibylla
* libyalainen sibylla
* Cumaen sibylla
* Tiburin sibylla (Albunea tai Aniena nimeltään)
* kaldealainen sibylla

Kuuluisin ja kirjallisuudestakin tutuin on Cumaen sibylla. Hän tarjosi pyhiä kirjoja Rooman viimeiselle kuninkaalle Tarquinius Superbukselle. Superbus kuitenkin asennoitui tähän ivallisesti, jolloin sibylla sytytti osan kirjoista tuleen eikä suostunut sammuttamaan niitä ennen kuin kuningas suostui maksamaan pyydetyn hinnan. Taru kertoo, että silloin oli alkuperäisestä yhdeksästä kirjasta jäljellä vielä kolme. Näitä niin kutsuttuja *[[Sibyllan kirjat|Sibyllan kirjoja]]* pidettiin Rooman Capitoliumilla Juppiterin temppelissä vuoteen 83 eaa., kunnes tulipalo tuhosi ne. *[[Sibyllan oraakkelit]]* puolestaan on myöhempi juutalais-kristillistä alkuperää olevien kirjoitusten kokoelma, joka ei liity *Sibyllan kirjoihin*.

Cumaen sibyllan sanotaan olleen tuhatvuotias, ja taru kertoo hänen johdattaneen sankari Aineiaan manalaan. Sibyllat on ikuistettu Vatikaanin Sikstiiniläiskappelin freskoihin.

## Lähteet

### Kirjallisuus
* *Suuri symbolikirja*
* *Maailman myytit ja tarut*

### Viitteet
Dee Brown

**Dorris  Alexander "Dee" Brown** (2. helmikuuta 1908 – 12. joulukuuta 2002) oli yhdysvaltalainen kirjailija ja kirjastonhoitaja. 

Brownin tunnetuin teos on 1970 ilmestynyt *[[Haudatkaa sydämeni Wounded Kneehen]]* (*Bury My Heart at Wounded Knee*), joka kertoo intiaanien ja Yhdysvaltain välisistä väkivaltaisuuksista 1800-luvun lopulla. Kirja toi intiaanien näkökulman viralliseen historiankirjoitukseen.

Brown kasvoi Arkansasissa, jossa hän ystävystyi monien intiaanien kanssa ja alkoi vähitellen ymmärtää, että populaarikulttuurin antama kuva intiaaneista ei vastannut todellisuutta.

Brown työskenteli jonkin aikaa toimittajana, sen jälkeen opettajana ja 1934–1942 Yhdysvaltain maatalousministeriön kirjastonhoitajana. Hän oli vuodesta 1962 Illinoisin yliopiston kirjastotieteen professori. Jäätyään eläkkeelle vuonna 1973 hän omistautui kirjoittamiselle. Brown julkaisi sekä kauno- että tietokirjallisuutta.

## Suomennetut teokset
**[[Haudatkaa sydämeni Wounded Kneehen]]* (*Bury My Heart at Wounded Knee*, 1971), suom. Esko Hamilo, Otava 1973
* *Kantaäiti* (*Creek Mary's Blood*, 1980), suom. Satu Kauppinen, Otava 1981

## Lähteet
Lämpötila-anomalioiden kaukokartoitus

**Lämpötila-anomalialla** tarkoitetaan ilmiötä, joka on ympäristöään huomattavasti lämpimämpi. Tällainen kohde voi olla metsäpalo tai muu tulipalo, mutta myös tehtaan piippu tai toimiva tulivuori. Kaukokartoituslaitteet, joilla niitä havaitaan, lentävät tyypillisesti satelliitin mukana. 

## Anomalioiden havaitseminen

Planckin funktiolla voidaan laskea kohteen radianssin. Vertaamalla palamattoman pinnan (esimerkiksi 280&nbsp;K) lämpötilan radianssia palavan pinnan (esimerkiksi 400&nbsp;K) lämpötilan radianssiin aallonpituuden funktiona (katso kuva). Ilmakehä on kuitenkin säteilyä läpäisemätön suurelta osalta lämpösäteilyn aallonpituuksia. Alueella on kuitenkin kaksi ikkuna-aluetta aallonpituuksilla noin 3,5&ndash;4 mikrometriä ja noin 10&ndash;12 mikrometriä. Kuvasta nähdään kuinka signaali on huomattavasti selkeämpi alueella 3,5&ndash;4 mikrometriä, joten instrumentteja, jotka mittaavat tätä aluetta, voidaan käyttää kuumien kohteiden havaitsemiseen. Erityisesti on mainittava EOS-satelliittien MODIS-instrumentti, jota suunniteltaessa palojen havaitseminen otettiin huomioon.

Menetelmän esitti ensimmäisenä Dozier 1981 . Anomalia voi olla instrumentin pikseliä huomattavasti pienempikin.

Paloja ei voida havaita pilvien läpi.

### Operatiivisia järjestelmiä
* Suomessa AVHRR-instrumenttiin perustuva VTT-kehittämä  ja Ilmatieteen laitoksen operoima järjestelmä
* ESA:n järjestelmä Ionia 
* EUMETSATin SEVIRI-instrumenttiin perustuva järjestelmä
* NASA ja Marylandin yliopiston MODIS-instrumenttiin perustuva järjestelmä. Projektin kotisivulta saa palotietoja mm. paikkatietojärjestelmiin sopivassa muodossa sekä WMS-muodossa. Rapidfire-palvelu  tarjoaa samalla algoritmilla tehtyjä palotietoja MODIS:n tosivärikuvan päälle punaisella merkittynä. Palon ja kuvan koosta riippuen palo voi olla piste tai monikulmio (Esimerkki Suomen lähialueelta).

## Palojen energia

Uusin tutkimus on siirtymässä palojen havaitsemisesta paloissa syntyvän lämpöenergian ja aerosolien havaitsemiseen ja mallintamiseen .

## Lähteet

## Aiheesta muualla
*Fire Alarms from Orbit
Cascade

**Cascade** on suomalainen vuosina 1974–1977 esiintynyt pop-yhtye, jonka ohjelmisto koostui soulahtavasta musiikista ja rhythm and bluesista.

## Tarina
Yhtyeen perustajajäsenet Ami Aspelund, Aimo Jaara, Marjo-Riitta Kervinen ja Kari Kuusamo tutustuivat toisiinsa kierrellessään Dannyn D-tuotannon mukana pitkin Suomea. Ensimmäiseen kokoonpanoon liittyivät myös Tomma Knief ja Roope Koistinen, joiden tilalle myöhemmin tulivat Pekka Leminen ja Heikki Lyttinen.

Ensimmäinen single "Rokkibeibi" / "Toisin käy" julkaistiin vuonna 1974. A-puolen "Rokkibeibi" oli yksi ensimmäisistä suomenkielisistä levytetyistä discokappaleista. Kyseessä oli käännösversio George McCraen hitistä "Rock Your Baby". Keikkailu rajoittui lähinnä Helsinkiin, jossa yhtye saavutti mainetta ohjelmistollaan, joka sisälsi muun muassa Stevie Wonderin tuotantoa.

Seuraavat singlet "Pigallelle jonoon vaan" / "Angie baby" ja "Herra postman" / "Musiikkisielu" ilmestyivät vuonna 1975. "Pigallelle jonoon vaan" oli käännösversio Labelle-yhtyeen discohitistä "Lady Marmalade".

Oltuaan koossa vuoden verran Cascade esiintyi syksyllä 1975 useina iltoina ravintola Alibissa ohjelmistossaan muun muassa monia Stevie Wonderin kappaleita. *Helsingin Sanomien* Julius Heikkilä piti erityisesti Aimo Jaaran soololaulunumeroista, Pekka Lemisen kitaroinnista ja yhtyeen taidokkaasta ja huolella harjoitellusta moniäänisestä stemmalaulusta. 

Vuonna 1976 julkaistiin albumi nimeltään *[[Cascade (albumi)|Cascade]]*, joka koostui myös käännöskappaleista. Alkuperäisistä säveltäjistä mainittakoon esimerkiksi Stevie Wonder, John Lennon ja Paul McCartney. Jonkin verran radiosoittoa saivat singlenäkin julkaistut kappaleet "Korvissa soi" ja "Lanteet keinuu", jotka molemmat olivat tyyliltään tuolloin ajankohtaista disco-soulia. Albumin kappaleista neljä oli Marjo-Riitta Kervisen sanoittamia.

Cascade lopetti toimintansa, koska sen jäsenillä oli muitakin projekteja ja erityisesti Ami Aspelund alkoi keskittyä soolouraansa.

## Diskografia
### Albumi
* *[[Cascade (albumi)|Cascade]]* (1976)

### Singlet
* *Rokkibeibi / Toisin käy* (1974)
* *Pigallelle jonoon vaan / Angie baby* (1975)
* *Herra postman / Musiikkisielu* (1975)
* *Korvissa soi / Lanteet keinuu* (1976)

### Mukana kokoelmilla

* *Huipulla 7* (1975)
* *Huipulla 8* (1975)
* *Maailmalla soi 1* (1975)
* *Maailmalla soi 4* (1976)
* *Usvaa putkeen* (1979)
* *Mikä fiilis!* (2002)

## Lähteet
* Latva - Tuunainen: Iskelmän tähtitaivas. 500 suomalaista viihdetaiteilijaa. WSOY, 2004
* Cascaden tuotanto 1900-luvulla Suomen Äänitearkiston tietokannassa

### Viitteet

## Aiheesta muualla
* Ylen Elävä arkisto: Cascade: Korvissa soi (live 1976)
Työväenluokka

**Työväenluokka** on eräs teollisuusyhteiskunnassa esiintyvistä yhteiskuntaluokista. Työväenluokan määritelmä ei ole yksiselitteinen. Tyypillisesti työväenluokaan katsotaan kuuluvaksi ainakin ne yhteiskunnan jäsenet, joiden ammateissa työntekijän itsemääräämisoikeus on vähäinen, työ ei vaadi korkeaa koulutustasoa eikä työssä olla esimerkiksi esimiesasemassa. Tyypillisiä työväenluokkaisina pidettyjä ammatteja ovat erilaiset manuaalista ja suorittavaa työtä sisältävät ammatit sekä palveluammatit. Osana usein käytettyä kolmiportaista luokkamallia työväenluokka viittaa yhteiskunnan alimpaan kerrokseen. Tällöin työväenluokalla viitataan niihin henkilöihin, jotka ovat sosiaalisessa hierarkiassa keskiluokan ja yläluokan alapuolella.

Työväenluokan lähikäsite on proletariaatti. Etenkin Karl Marx viittasi proletariaatilla teollisuusyhteiskunnan vähävaraisimpaan osaan, jonka ainoa merkittävä pääoma on heidän työpanoksensa, jonka he joutuvat myymään tuotantovälineet omistavien kapitalistien käytettäväksi. Nykyään proletariaattia ja työväenluokkaa ei välttämättä voida pitää täysin toisiaan vastaavina käsitteinä, koska työväenluokkaisissa ammateissa toimii myös koulutetumpia ja paremmassa yhteiskunnallisessa asemassa olevia henkilöita kuin täysin vailla yksityistä omaisuutta olevat proletaarit. Työväenluokka voidaankin jakaa edelleen kouluttamattomaan, osittain koulutettuun ja koulutettuun työväenluokkaan, jolloin korkeampi koulutusaste yleensä näkyy korkeampana palkkatasona ja turvatumpana taloudellisena asemana.

## Katso myös
*Työväenliike
*Palkkaorjuus
*Prekariaatti

## Lähteet

## Aiheesta muualla
Alumni

**Alumnilla** ( ’kasvatti’ < *alere* ’ravita’) tarkoitetaan yleensä jossakin oppilaitoksessa aiemmin opiskellutta henkilöä. Sana *alumni* on alun perin monikkomuoto latinankielisestä sanasta *alumnus*, joka tarkoittaa suojattia, kasvattia tai oppilasta. Alumnitoiminnalla tarkoitetaan näille henkilöille järjestettävää toimintaa. Alumnitoiminnan tavoitteena voi olla esimerkiksi yhteyden säilyttäminen oppilaitoksen ja sen entisten oppilaiden välillä tai yhteyksien luominen alumnien välille. 

Alumnitoiminnalla on pitkät perinteet muun muassa Yhdysvalloissa ja Yhdistyneessä kuningaskunnassa. Suomessa alumnitoiminta on yleistynyt lähinnä korkeakouluissa 1990-luvulta lähtien. Lähes jokaisella ammattikorkeakoululla ja yliopistolla on omat alumniyhdistyksensä, jotka tarjoavat entisille opiskelijoilleen muun muassa täydennyskoulutusta. Korkeakoulujen alumnitapahtumissa jaetaan tietoa uusimmasta tutkimuksesta ja vaihdetaan kuulumisia puolin ja toisin. Myös korkeakoulut hyötyvät, kun alumnit tuovat opetuksen ja tutkimuksen kehittämiseksi kokemuksia työelämästä. Alumnit toimivat myös mentoreina jakamalla omaa asiantuntemustaan ja kontaktejaan alalle tuleville opiskelijoille.

## Aiheesta muualla

*Helsingin yliopiston alumniyhdistys
*Ammattikorkeakoulujen ja yliopistojen alumnien kirjoittamia kuvauksia työstään (Töissä.fi)
Antero Vartia (säveltäjä)

**Juhani Antero Vartia** () oli suomalainen toimittaja. Hän oli lisäksi muusikko ja kevyen musiikin säveltäjä, joka esiintyi myös kotimaisten elokuvien sivuosissa 1930-luvulla.

Vartian vanhemmat olivat professori, urheilujohtaja Arvo Antero Vartia ja Niini Johanna Kuutti. Hän pääsi ylioppilaaksi 1934 ja opiskeli Sibelius-akatemiassa (vuoteen 1939 Helsingin konservatorio).

Vartia oli Uusi Suomi -lehden ulkomaanosaston toimittajana vuodesta 1937 alkaen. Hän oli lehden kirjeenvaihtajana Kööpenhaminassa 1939, Berliinissä 1940–1941 ja Tukholmassa 1943–1950. Vartia toimi vuodesta 1951 Suomen Lontoon-lähetystön sanomalehtiavustajana. 

Vartian tunnetuimmat sävellyksensä ovat tangot *Aila* ja *Rantatie*. *Aila-tangon* ovat levyttäneet mm. A. Aimo, Reijo Taipale ja Taisto Tammi. *Rantatie* on tullut tunnetuksi Henry Theelin, Erkki Junkkarisen ja Eino Grönin levyttämänä. 

Antero Vartia on säveltänyt myös elokuvamusiikkia 1930-luvun kotimaisiin elokuviin.

Vartion puoliso oli rehtori Sirkka Salonen. Hänet on haudattu Honkanummen hautausmaalle.

## Kirjallista tuotantoa
* *Korintista Kalastajasaarennolle*. WSOY 1943
* *Herra Karlsson ja hänen kuningaskuntansa : huomioita nykypävän Ruotsista ja ruotsalaisista*. WSOY 1949

## Lähteet

## Aiheesta muualla
* 
*
Nigerian osavaltiot

**[[Nigeria]]** on liittovaltio, joka jakautuu aluehallinnon ylemmällä tasolla 36 **osavaltioon** ja yhteen liittovaltion pääkaupunkiterritorioon. Osavaltiot jakautuvat aluehallinnon toisella tasolla 774 paikallishallintoalueeseen. Maan itsenäistyessä osavaltioita oli vain kolme; niiden nykyinen suuri määrä kuvastaa osaltaan maan historiallista kehitystä ja väestön heterogeenisuutta. 

Osavaltioiden väkiluvuista ja etenkin väestön jakautumisesta eri uskontojen ja etnisten ryhmien välillä on ollut vaikea saada tarkkaa, ajantasaista tietoa. Vuoden 1991 väestönlaskentaa pidetään "vähemmän vinoutuneena" kuin 15 seuraavan vuoden aikana tehtyjä. Vuonna 2006 uskontoa ja etnistä ryhmää koskevat kysymykset jätettiin pois

## Lähteet

## Aiheesta muualla
Jukka Emil Vanaja

**Jukka Emil Vanaja** on Heikki Vihisen esittämä fiktiivinen henkilö, joka esiintyi kolmessa Kummeli-ryhmän komediallisessa televisiosarjassa:  *[[Lihaksia ja luoteja]]* (1996), *[[Lääkärit tulessa]]* (1998) sekä *[[Jurismia!]]* (2002). Pyörätuolissa istunut Vanaja selvisi usein hengissä ja vahingoittumana asioista, jotka olisivat tappaneet normaalin ihmisen.

Vanaja liukastui yleisessä saunassa saippuaan ja joutui siten pyörätuoliin. Tapa, jolla Vanaja vammautui, vakuutti arkkiatri Volmari Kuulapään palkkaamaan hänet yksityissairaalansa emeritukseksi sarjassa *Lääkärit tulessa*. Vanajan toimenkuvia ovat olleet tämän lisäksi poliisipäällikkö sarjassa *Lihaksia ja luoteja* sekä laamanni sarjassa *Jurismia!*.

Vanajan ruoansulatuselimistö, kuten myös Vanaja itse, on ilmiömäisen karaistunut kestämään lähestulkoon kaikenlaisia sairauksia ja kemikaaleja. Vanaja syö muun muassa jätevedenpuhdistamon lietealtaasta pyydettyä raakaa kalaa, käyttää lyijyä kahvissaan, moottoriöljyä ruoan paistamiseen tai pelkästään juomana sekä juo bensiiniä ja putkenpuhdistusnestettä ilman mainittavia sivuvaikutuksia. Hänellä on myös vatsassaan koteloitunut Mauser M1916 -pistooli, jonka hän epähuomiossa söi opiskeluvuosinaan. Kyseisellä pistoolilla Vanaja ampui vahingossa Volmari Kuulapäätä sarjassa *Lääkärit tulessa*. Samassa sarjassa Vanaja oli myös ainut sairaalan henkilökunnasta, joka ei saanut ebolaa. Tämä johtui hänen runsaasta jalkasienestä, jonka ansiosta myös muut paranivat. Vanajan jalkasienestä alettiin tehdä ebolaa parantavia lääketabletteja. Lisäksi hän poistatti kiveksensä eläinlääkäri Väinö Kärsäkkäällä, koska halusi laulaa kuoroharjoituksissa ylä-äänillä. Vanajalla on myös nimeltämainitsemattomia ruoansulatuselinten vaivoja.

Vanaja vaikuttaa käyttävän kaikissa sarjoissa samoja vaatteita: harmaat housut ja sukat, kellastunut paita, sekä virttynyt pikakiinnitteinen kravatti, jotka muiden hahmojen reaktioiden perusteella tuoksahtavat jo hieman vähemmän raikkailta. Vanaja hikoaa jatkuvasti, mitä ilmentävät hänen paitansa kainaloiden alla näkyvät isot märät läiskät, huurtuneet silmälasit ja hiestä märkänä kiiltävä kalju.

Vanajalla on kumppaninaan Risto-niminen posliinista tehty koira.
Turunmaa (saaristolaivasto)

**Turunmaa** () oli Ruotsin saaristolaivaston  sotalaivatyyppi, jonka Fredrik Henrik af Chapman suunnitteli talvella 1760–1761 Karlskronassa. Turunmaa oli neljästä saaristolaivastolle suunnitellusta laivatyypistä toiseksi suurin. Sen kannelle mahtui 43 tykkiä, kuuden viikon juomat ja kahden kuukauden ruoka.

Alus oli soutufregatti, kuten muutkin Chapmanin saaristolaivastolle suunnittelemat alukset. Sitä voitiin soutaa 16 airoparilla. Airoportit sijaitsivat tykkiporttien yläpuolella. Tyyppi oli kolmimastoinen ja kaljuunallinen. Kaleeriin verrattuna alus oli kömpelö ja hidas soudettava, mutta ratkaisu oli kuitenkin ainoa mahdollinen. Näin voitettiin muun muassa Riilahden taistelussa (1714) tappion tuottanut päiväkausien tyven. Lisäksi soutufregatti oli taistelukyvyltään paljon parempi kuin yleensä vain parilla tykillä aseistettu kaleeri.

## Alukset
Luokan alukset olivat:

Tunnetuin Turunmaa-laivatyypin alus lienee *[[Lodbrok]]*, jonka pienoismalli on Suomenlinnassa Ehrensvärd-museossa. Alus joutui venäläisten haltuun vuonna 1808 ja katosi rekistereistä kymmenkunta vuotta myöhemmin. Viimeiset Turunmaat nähtiin Oolannin sodan aikana. Sen jälkeen ne katosivat historiasta kaikessa hiljaisuudessa vähin erin lisääntyneiden höyryalusten tieltä.

## Lähteet
*
*

### Viitteet
Gayniggers from Outer Space

**Gayniggers from Outer Space** (, nimi esitetty myös muodossa *Gay Niggers from Outer Space*) on 1992 ensi-iltansa saanut blaxploitaatiohenkinen amatööriscifikomedia, joka kertoo avaruuden halki matkaavista Gayniggerseistä. Sen on ohjannut on tanskalainen Morten Lindberg. Lyhytelokuvassa esiintyvät näyttelijät koostuvat Lindbergin ystäväpiiristä ja tutuista. Elokuvan on tarkoitus käsitellä rasismiin liittyviä tabuja yhdessä paketissa. Sen nimi on parodia Ed Woodin elokuvasta *[[Plan 9 from Outer Space]]*, jonka eräs työnimi oli *Gravediggers From Outer Space* ('Haudanryöstäjät ulkoavaruudesta'). Kyseessä on myös tabun korostaminen - Tanskassa asuneet homoseksuaalit afrikkalaiset väittivät, että heitä kohdellaan suuntautumuksensa vuoksi kuin he olisivat toiselta planeetalta. Hahmojen nimet ovat lähinnä eriasteisia törkeyksiä englannin ja saksan kielillä. Lisäksi elokuvassa parodioidaan scifi-genren kliseitä, muun muassa mahtipontista alkujuontoa sekä henkilön sädettämistä avaruusaluksesta planeetalle. Myös halpojen scifi-ja toimintaelokuvien usein heikko (jälki)äänitystekniikka on parodian kohde, sillä koko elokuva on dubattu tahallisen kehnosti (lisäksi ainakin Coco P. Dalbert dubbaa itseään).

## Juoni
Gayniggersien saapuessa *Ringmusculaturus II* aluksellaan Maan läheisyyteen havaitsevat he Maata kansoittavat kaameat naisolennot. Käyttäen tappavia säteitä ampuvia aseitaan puhdistavat Gayniggersit Maan, vapauttaen miehet naaraiden ikeestä ja jättäen jälkeensä homosuurlähettilään. Kun naiset on hävitetty, aiemmin mustavalkoinen elokuva muuttuu värilliseksi.

## Henkilöt

* Coco P. Dalbert - Agentti ArmInAss. Miehistön nuorin jäsen, vastikään valmistunut *Gay Agent Schoolista*
* Sammy Saloman - Kapteeni B.Dick. Viisas ja kokenut kapteeni.
* Gerald F. Hail - D.Ildo, geenimanipulaation asiantuntija.
* Gbatokai Dakinah - Kersantti Shaved Balls, aluksen mekaanikko.
* Konrad Fields - Mr. Schwul, saksaa puhuva aluksen pääinsinööri.
* Johnny Conny & Tony Thomas - Homosuurlähettiläs.

## Aiheesta muualla
*Arvostelu: Gayniggers from Outer Space (elitisti.fi)
*Ohjaaja Morten Lindbergin haastattelu (elitisti.fi)
Jorma Kekki

**Jorma Juhani Kekki** (11. huhtikuuta 1963 Helsinki – 13. elokuuta 2024 Helsinki) oli tamperelainen runoilija ja shakinpelaaja.

Kekki voitti shakissa seitsemän joukkue-SM-sarjan kultamitalia vuosien 1984–1995 välillä ja hänelle myönnettiin FIDE-mestarin arvonimi. 

Kekki toimi ''Pikku Prinssi'' ja *[[Poltettu oranssi]]* -näytelmien ohjaajana ja näytteli muun muassa Kullervon ja Quasimodon rooleja. Hän työskenteli näyttelijänä Petroskoin Kansallisessa teatterissa vuosina 1992–1993.

Kekki opiskeli kirjoittamista ja lyriikkaa vuosituhannen vaihteessa Viita-akatemiassa ja Oriveden opistossa. Hänen tekstejään on julkaistu Parnassossa ja Kirjossa sekä esitetty *Päivän mietelause* -ohjelmassa. Kekki oli Pirkkalaiskirjailijat ry:n ja Elävien Runoilijoiden Seura ry:n jäsen.

Vuoden 2011 eduskuntavaaleissa Kekki oli Itsenäisyyspuolueen ehdokkaana ja sai 33 ääntä.

Kekki sairasti ensipsykoosin 31-vuotiaana ja sai skitsofrenian diagnoosin vuonna 1999. Ensipsykoosin koettuaan hän jatkoi työtä Raha-automaattiyhdistyksen pelinhoitajana, mutta vuonna 2001 Kekille myönnettiin työkyvyttömyyseläke. Hänen kuolemansa 61-vuotiaana johtui melko äkillisestä sairaudesta.

## Teokset
* 
* 
* 

## Lähteet

## Aiheesta muualla
* Teoksen esittely: Sydämen siirtoja Pilot-kustannus (nyk. Mediapinta)
* Jorma Kekin kotisivut 
*
Tauno Nurmela

**Tauno Nurmela** (4. syyskuuta 1907 Lappee &ndash; 27. elokuuta 1985 Turku) oli suomalainen kielitieteilijä ja akateemikko. 

## Henkilöhistoria
Nurmela toimi Turun yliopistossa romaanisten kielten professorina vuodesta 1949 vuoteen 1970. Hän toimi myös yliopiston vararehtorina 1953&ndash;1960, rehtorina 1960–1970 ja kanslerina 1970&ndash;1975. Akateemikon arvon hän sai 1975. Nurmela oli erityisesti Italian kielen ja kulttuurin tuntija. Nurmelan veli oli vuorineuvos Ilmo Nurmela.

Nurmela on suomentanut Alberto Moravian teoksia nimellä Kai Vuosalmi.

## Kunnianosoituksia
Turussa vuonna 1939 löydetty pikkuplaneetta 1696 Nurmela on nimetty Tauno Nurmelan mukaan.

Turun yliopiston päärakennuksen juhlaluentosali, luentosali I, on nimetty Nurmelan mukaan *Tauno Nurmela -saliksi*. 

## Teoksia
Tauno Nurmelan tuotantoon kuuluvat muun muassa seuraavat teokset:
**Suuri pieni maailma*, muistelmateos (1953; uudistettu laitos 1967)
**Vox humana eli Ihmisen ääntä*, puhe- ja kirjoituskokoelma (1964)
**Hei elämää*, muistelmateos (1967)
**Vanha Varis eli tuntematon Boccaccio* (1975)
**Sanottu mikä sanottu*, puhe- ja kirjoituskokoelma (1979)

## Lähteet

## Aiheesta muualla
*
Elcaset

**Elcaset** on Sonyn 1970-luvulla kehittämä kasettinauhuri, jonka äänenlaatu on paljon C-kasettia parempi. Suomalainen Hifi-lehti totesi huhtikuussa 1979 sen vastaavan laadukkaiden avokelanauhureiden tasoa. Nimi "Elcaset" tulee ilmeisesti sanasta L-cassette, joka on lyhenne sanasta *Large Cassette* eli suomeksi  "suuri kasetti". Kasetissa käytettävä nauha oli samanlevyistä kuin avokelanauhureissa käytetty eli 6 mm. Nauhan nopeus oli 9,5 cm/s eli kaksinkertainen verrattuna C-kasettiin.

Kyseisen laitteen kasetit ovat noin kolme kertaa C-kasettia suurempia. Elcaset-laitteiden valmistus lopetettiin kokonaan 1980-luvulla. Valmistuksen loputtua kaikki Sonyn keskusvarastossa olleet Elcaset-nauhurit myytiin Suomeen.

Elcaset-nauhureita valmistivat:
*JVC(LD-777)
* Lo-D (D-9000)
* Mediatech (M950) 
*Sony (EL-4, EL-5, EL-7, EL-D8 ja EL-D9)
*Technics (RS-7500U)
*Teac (AL-700)
*Wega (E-4590)

## Lähteet

## Aiheesta muualla

*Andrew D. Crews, From Poulsen to Plastic: A Survey of Recordable Magnetic Media, 2003 
*Elcaset Articles
* Rytmimusiikin Syke: Magneettinauha kaupallisena ääniteformaattina 12.9.2018
Peittaus (siemenvilja)

**Peittaus** tarkoittaa siemenviljan käsittelyä peittausaineella, joka on myrkyllinen sienikasvustoa ja tuhohyönteisiä torjumaan tarkoitettu maatalouden torjunta-aine. Peitattu vilja on yleisimmin siemenviljaa, jota ei saa käyttää ruokana tai rehuna peittausaineen myrkyllisyyden takia. Yleensä peitattu vilja värjätään, jotta se olisi helpompi erottaa.

Peittauksessa on perinteisesti käytetty jauhepeittausta, jolloin käsittely on helppoa ja käsittelylaite yksinkertainen (täyttöruuviin kiinnitettävä). Jauhepeittaukseen liittyy kuitenkin kasvanut keuhkosyöpäriski. Nykyään on siirrytty käyttämään nestepeittausta, joka hoidetaan kuivurilla suoraan täyttövaunuun. Nestepeitattu siemen ei pölyä, mikä tekee sen käsittelystä helpompaa allergioista kärsivälle. Nesteellä peitatun siemenen aiheuttama keuhkosyöpäriski on myös pienempi. Tahmea peittausneste on tosin tahrivampaa kuin jauhe.

## Haitat

Neonikotinoidia sisältävien peittausaineiden on epäilty olleen haitallisia pölyttäville hyönteisille kuten mehiläisille ja kimalaisille. Aineen epäillään siirtyvän kasvin varteen, mm. kukan meteen ja heteisiin, joita pölyttäjät hyödyntävät. Mehiläisillä myrkyn on epäilty aiheuttavan suuntavaiston katoamista ja kimalaisilla kuningatarkuolemia ja kasvuhäiriöitä. MTT tutkii asiaa Suomessa yhdessä Eviran, Tukesin, MTK:n, Elintarviketeollisuusliiton, Helsingin yliopiston, Suomen Mehiläishoitajain Liiton sekä Maa- ja metsätalousministeriön kanssa Neomehi-hankkeessa.

Peittaus vähentää pelloilta selkärangattomien määrää, mikä vaikuttaa niillä poikasiaan ruokkivien lintujen, kuten peltosirkkujen vähenemiseen.

## Lähteet
*
*Yle Radio 1 Ykkösaamu 4.2.2013
*Tukes lehdistötiedote 1.2.2013 
*MTT:n uutinen 17.1.2014
Philomela

**Philomela** on suomalainen naiskuoro, joka perustettiin vuonna 1984 Helsingissä. Siinä laulaa noin 60 naista, joista osa on musiikin ammattilaisia tai sellaisiksi opiskelevia. Philomelan taiteellinen johtaja on Anna Gallon. Philomelan perustaja Marjukka Riihimäki toimi kuoron taiteellisena johtajana vuosina 1984–2022.

Philomelan esityksiin yhdistyy usein koreografiaa tai muita ulkomusiikillisia elementtejä. Philomela tekee yhteistyötä säveltäjien kanssa ja tilaa vuosittain uusia sävellyksiä ja sovituksia. Omien konserttien lisäksi Philomela esiintyy myös sinfoniaorkesterien kanssa. Esimerkiksi vuonna 2006 kuoro esiintyi kaksi kertaa Helsingin kaupunginorkesterin ja Radion sinfoniaorkesterin kanssa ja kerran Tampere Filharmonian kanssa. 

Philomela on voittanut Grand Prix -palkinnon kansainvälisessä Tampereen Sävel -kuorokatselmuksessa vuonna 2001. Kuoro on julkaissut yhteensä yhdeksän CD-levyä, joista Suomen Kuoronjohtajayhdistys on valinnut vuoden kuorolevyiksi kaksi: *Rakkaus repii jäsenet* (1999) ja *Samsara* (2018). CD-levyjen lisäksi kuoro on julkaissut "Tuulen nostatus" -musiikkivideon.

Philomela esiintyy vuosittain myös ulkomailla. Kuoro on konsertoinut muun muassa Argentiinassa, Belgiassa, Irlannissa, Japanissa, Kanadassa, Keniassa, Kiinassa, Kuubassa, Norjassa, Ranskassa, Saksassa, Sambiassa, Taiwanilla, Yhdysvalloissa ja Zimbabwessa.

Ranskassa vuonna 2006 pidetyn Polyfollia-festivaalin jälkeen Philomela sai esiintymiskutsun Festival Vancouveriin Kanadaan elokuussa 2007. Maaliskuussa 2007 Philomela nimettiin Pohjoismaiden Neuvoston myöntämän pohjoismaisen musiikkipalkinnon saajaehdokkaaksi. Vuonna 2009 kuoro valittiin nauhakarsinnan perusteella Yleisradion edustajaksi kansainvälisen Let the Peoples Sing -kilpailun finaaliin, mutta se ei sijoittunut kolmen parhaan joukkoon. Samana vuonna kuoro osallistui Suomessa ensimmäistä kertaa järjestettyyn viihteelliseen ''Suomen paras kuoro'' -kilpailuun, ja sijoittui finaalissa toiseksi. Suomen Naiskuoroliitto on valinnut Philomelan vuoden kuoroksi vuosina 1990, 1999, 2009 ja 2014. Heinäkuussa 2013 Philomela voitti mestaruuden 74 kuoron kilpaillessa Euroopanmestaruudesta Itävallan Grazissa. Heinäkuussa 2014 Philomela voitti kuorojen maailmanmestaruuden Riiassa
naiskamarikuorojen sarjassa.

## Levyjulkaisut
*Samsara (2018)
*Philomela Light (2011, Plastinka)
*Joulun sydänyö (2009, Alba Records)
*Mieli (2004, Alba Records)
*Tuulen nostatus (2001)
*Rakkaus repii jäsenet (1999)
*In Dreams (1997, Alba Records)
*Sydämeni joulu (1992)
*Satakieli (1990)

## Lähteet

## Aiheesta muualla

* Philomelan kotisivu
* Philomelan CV 
* Philomela Facebookissa
* Philomelan tuotanto MusicBrainz-tietokannassa
Nick Searcy

**Nick Searcy** (s. 7. maaliskuuta 1959 Pohjois-Carolina) on yhdysvaltalainen näyttelijä.

## Filmografia
* *[[Fried Green Tomatoes at the Whistle Stop Cafe]]*
* *[[Takaa-ajettu]]*
* *[[Cast Away – tuuliajolla]]*
* *[[Runaway Jury]]*

## Televisiorooleja
* *[[Piru irti]]*
* *[[Maasta kuuhun]]*
* *[[Seitsemän päivää (televisiosarja)|Seitsemän päivää]]*
* *[[CSI]]*
* *[[Rodney (televisiosarja)|Rodney]]*

## Aiheesta muualla
* Nick Searcy TV.com-sivustolla 
* Nick Searcyn biografia yahoo.com-sivustolla
Puutarhuri

**Puutarhuri** on tutkintonimike henkilölle, joka on suorittanut puutarhatalouden perustutkinnon toisen asteen oppilaitoksessa. Tutkinto antaa yleisen kelpoisuuden ammattikorkeakouluopintoihin ja kelpoisuuden yliopisto-opintoihin sen mukaan kuin asianomainen yliopisto päättää. Opiskelu kestää peruskoulupohjaisena kolme vuotta (120 ov), mihin sisältyy 20 opintoviikkoa työharjoittelua. Opiskelu on mahdollista myös ylioppilaspohjaisena, aikuiskoulutuksena tai oppisopimuskoulutuksena. Tutkintotodistuksen saadakseen opiskelija suorittaa näyttökokeen. Ylioppilas- ja aikuiskoulutuslinjoilla opiskeluaika on lyhyempi kuin peruskoulupohjaisilla linjoilla. Myös näihin opintoihin sisältyy työssäoppimisjakso.

Näyttökokeen suorittaminen ei edellytä alan opintoja tai työkokemusta, vaan niihin voi periaatteessa ilmoittautua kuka tahansa, joka katsoo, että hänellä näyttökokeessa vaadittavat tiedot ja taidot, ja näin hän voi saada tutkintotodistuksen. Kuitenkin käytännössä lähes kaikki näyttötutkinnon suorittajat ovat hankkineet alan perustaidot työelämässä tai koulussa.

Puutarhatalouden perustutkinnon suuntautumisvaihtoehtoja ovat viherala (viherrakennus), kukka- ja puutarhakauppa-ala sekä viljelyala.

Valmistuneet puutarhurit voivat hakeutua erikoistumaan floristiksi, puisto- tai viljelypuutarhuriksi, arboristiksi (puunhoitaja) yhden vuoden kestävässä ammattitutkintoon valmistavassa koulutuksessa sekä ammattikorkeakouluun hortonomiksi tai yliopistoon siltä osin kuin asianomainen yliopisto päättää. On olemassa myös muita alan ammattitutkintoja, esimerkiksi golfkenttien hoitoon ja viinintuotantoon liittyvät.

## Puutarhurin tyypillisiä työtehtäviä

Viljelyala:
* kukkien ja vihannesten viljely kasvihuoneissa tai avomaalla
* marjan- ja hedelmänviljely
* erilaiset myyntitehtävät 
* taimitarhatuotanto 
* taimituotteiden myynti

Kukka- ja puutarhakauppa-ala:
* Kukkien sidonta ja myynti
* taimimyynti

Viherala:
* viheralueiden rakennus- ja hoitotehtävät
* viheralueiden suunnittelu

## Aiheesta muualla
*Puutarhurin ammatinkuvaus (Ammattinetti)
*Puutarhurin koulutus, Omnia
Rosenlew-museo

**Rosenlew-museo** on Porin Aittaluodossa sijaitseva museo. Se esittelee pysyvässä perusnäyttelyssään Porissa vuosina 1853–1987 toimineen Rosenlewin sukuyhtiön (*W. Rosenlew & Co*, myöhemmin W. ''Oy W. Rosenlew Ab'') historiaa, toimintaa ja tuotantoa.

Rosenlew-museo avattiin joulukuussa 2006 Satakunnan Museon hankkeena. Museota rahoittivat Euroopan unioni, Porin kaupunki sekä Rosenlewin suku. Yhteistyökumppaneina toimivat muun muassa Turun yliopisto ja Svenska Kulturfonden i Björneborg. Museorakennus on 1860-luvulta peräisin oleva kruununmakasiini, jonka on suunnitellut arkkitehti Georg Theodor Chiewitz .

## Lähteet

## Aiheesta muualla
* Viralliset sivut
Diver Down

**Diver Down** on hard rock -yhtye Van Halenin vuonna 1982 julkaisema viides albumi. Kappaleet ”Pretty Woman”, ”Dancing in the Street” ja ”Secrets” julkaistiin singleinä. Parhaiten niistä menestyi Roy Orbison -cover ”Pretty Woman”  Mainstream Rock -listan ykkösenä ja Billboard Hot 100 -listan sijalla 12. Kitaristi Eddie Van Halen ei pitänyt siitä, että albumilla oli jopa neljä coveria. Nämä olivat täysin David Lee Rothin valitsemia, mikä lisäsi kahden jäsenen välillä kitkaa. Albumi on myynyt 4-kertaista platinaa eli yli 4 miljoonaa kappaletta Yhdysvalloissa.

## Kappaleet

# 
# 
# 
# 
# 
# 
# 
# 
# 
# 
# 
# 

## Albumi
Billboard (Pohjois-Amerikka)

## Singlet
Billboard (Pohjois-Amerikka)

## Kokoonpano
### Van Halen
* David Lee Roth - laulu, akustinen kitara, syntetisaattori
* Eddie Van Halen - kitara, kosketinsoittimet
* Michael Anthony - basso
* Alex Van Halen - rummut
### Muut
*Jan Van Halen (Eddien ja Alexin isä) - klarinetti kappaleessa "Big Bad Bill"
Rheinpark Stadion

**Rheinpark Stadion** on Liechtensteinin kansallisareena. Se sijaitsee maan pääkaupungissa Vaduzissa. Stadionilla pelaa suurimman osan kotiotteluistaan Liechtensteinin jalkapallomaajoukkue, ja se on myös jalkapalloseura FC Vaduzin kotiareena. Stadion avattiin virallisesti 31. heinäkuuta 1998 FC Vaduzin ja 1. FC Kaiserslauternin välisellä ottelulla.

## Lähteet
Frankie Muniz

**Francisco Muniz IV**, paremmin tunnettu nimellä **Frankie Muniz** (s. 5. joulukuuta 1985 Ridgewood, New Jersey) on yhdysvaltalainen näyttelijä, joka aloitti näyttelijäuransa Fox-televisiokanavalla.

Muniz on tunnettu erityisesti roolistaan komediasarjassa *[[Veljemme on nero]]*, josta hän oli ehdolla Primetime Emmy -palkinnon saajaksi Paras miespääosa komediasarjassa -kategoriassa vuonna 2001. Hänet tunnetaan myös elokuvista *[[Agentti Cody Banks]]* ja *[[Big Fat Liar – Valehtelija]]*.

Hän on näytellyt myös muun muassa elokuvissa *[[Salamaseepra]]* (ääni), *[[Stay Alive]]* ja *[[Sashank]]*.

## Osittainen filmografia

## Lähteet

## Aiheesta muualla

*
Eschen

**Eschen** on yksi Liechtensteinin ruhtinaskunnan kunnista. Se on Unterlandin alueen keskuspaikkakunta. Eschenin väkiluku oli 4 629 vuoden 2023 väestönlaskun mukaan ja pinta-ala on 10,3 km². Varhaisin maininta historiallisissa teksteissä Eschenistä löytyy noin vuoden 842 tienoilta, jossa nimi esiintyi muodossa *Essane*. Kunnan nähtävyyksiin lukeutuu muun muassa Pyhän Martin kirkko. Siellä sijaitsee myös Paavi Johannes Paavali II:n vuoden 1985 visiitin kunniaksi pystytetty monumentti.

## Lähteet

## Aiheesta muualla

* Viralliset sivut
SVR (tiedustelupalvelu)

**SVR** () on **[[Venäjä]]n ulkomaantiedustelupalvelu**. SVR:n juuret ovat NKVD:n 20. joulukuuta 1920 perustetussa ulkomaanosastossa. Se tunnettiin sittemmin KGB:n ensimmäisenä direktoraattina erotuksena turvallisuuspoliisista. Nykyisen nimensä se sai vuonna 1991 Neuvostoliiton hajotessa.

SVR suorittaa ulkomaista tiedustelua, terrorisminvastaista toimintaa ja tietojen vaihtoa vieraiden tiedustelupalveluiden kanssa. Virasto vastaa myös tietojen analysoinnista. FSB:stä poiketen SVR ei toimi poliisitehtävissä.

## Historia
Neuvostoliiton hajoamisen jälkeen vuonna 1991 sen valtion turvallisuuskomitea (KGB) jaettiin useisiin pienempiin organisaatioihin. Ulkomaan tiedustelusta vastannut ensimmäinen pääosasto, jota pidettiin KGB:n eliittiyksikkönä, nimettiin uudelleen ulkomaan tiedustelupalveluksi (SVR) ja perustettiin Venäjän tärkeimmäksi siviilitiedustelupalveluksi. Monet KGB:n kotimaan ja vastatiedustelun tehtävistä jaettiin useiden virastojen kesken ja lopulta yhdistettiin liittovaltion turvallisuuspalveluksi (FSB), joka sai lopulta ulkomaan tiedustelun tehtävän. KGB:stä erillinen pääesikunnan pääosasto (GRU) on Venäjän sotilastiedustelupalvelu, joka vastaa sotilastiedustelun keräämisestä sekä spetsnaz-joukkojen ja välittäjäjoukkojen valvonnasta

SVR on keskittynyt 1990-luvun lopusta lähtien teollisuusvakoiluun, ja monet sen yksiköistä keräävät tietoa Venäjän kanssa kilpailevista talouksista.

## Organisaatio
SVR on suoraan Venäjän presidentin alainen ministeriöön verrattavissa oleva virasto, jonka johtajalla on kenraalin sotilasarvo. SVR raportoi suoraan presidentille. Organisaatioon kuulunee esikuntadirektoraatti ja seitsemän varsinaista direktoraattia. 

SVR:n kokonaisvahvuus on tuntematon, mutta Saksan hallituksen teettämän raportin mukaan sillä on arviolta 13&nbsp;000 työntekijää. Järjestöä johti vuodesta 2007 vuoteen 2016 asti entinen Venäjän pääministeri Mihail Fradkov ja myös yksi hänen edeltäjistään, Jevgeni Primakov, on toiminut maan pääministerinä.

## Johtajat
* Jevgeni Primakov (joulukuu 1991 – 1996)
* Vjatšeslav Trubnikov (1996–2000)
* Sergei Lebedev (20. toukokuuta 2000 – 5. lokakuuta 2007)
* Mihail Fradkov (6. lokakuuta 2007 – 5. lokakuuta 2016)
* Sergei Naryškin (5. lokakuuta 2016 – )

## Katso myös
*FSB
*FAPSI

## Lähteet

## Aiheesta muualla
*Служба внешней разведки Российской Федерации, virallinen kotisivu (venäjäksi)
Lumen kaukokartoitus

**Lumen kaukokartoitus** on lumipeitteen ominaisuuksien havaitsemista laitteilla, jotka eivät ole kosketuksissa itse lumen kanssa; yleensä mittalaitteet kulkevat satelliittien mukana. Tieto lumen alueellisesta jakaumasta eli peitteestä ja lumipeitteen paksuudesta eli lumen syvyydestä on tärkeä meteorologisissa (kuten lämpötilan ennustaminen) ja hydrologisissa sovelluksissa (kuten tulvien tai vesivoiman tuotannon ennustaminen). 

## Lumipeite

Lumi sekoittuu helposti pilviin, erityisesti alapilviin, jotka koostuvat vesipisaroista. Lumi on näkyvän valon alueella hyvin heijastavaa, kuten pilvetkin. Myös pitkäaaltoisen lämpösäteilyn alueella
lumen ja pilvien kontrasti on usein hyvin pieni. Vaikka yleensä paksut keski- ja yläpilvet ovat yleensä kylmempiä kuin pilvetön pinta, niin talvella tai yöllä alapilvien ja pinnan lämpötilaeroa ei
välttämättä ole lainkaan tai pilvet ovat lämpimämpiä kuin pinta.

Lumen erottaminen alapilvistä onnistuu kuitenkin käyttämällä lumen heijastusominaisuuksia lähi-infrapuna-alueella. Oheisessa kuvassa on sama alue Pohjois-Norjasta esitetty tosivärikuvana sekä 1,6 mikrometrin ja 3,8 mikrometrin yksivärikuvina. Pilvien ja lumen kontrasti on selvästi parempi lähi-infrapuna-alueella.

Auringon heijastuvaan valoon perustuvien menetelmien ongelmina on, että pilvet estävät pinnan havaitsemisen ja talvella, jolloin lunta on eniten, päivä on lyhyt ja auringon korkeuskulma on matala.

## Lumen syvyys

Lumen syvyyden tai yleensä lumen vesiarvon mittaaminen näkyvän valon tai lämpösäteilyn alueella on hyvin epätarkkaa. Parempiin tuloksiin päästään käyttämällä mikroaaltoaluetta mittaavilla instrumenteilla. Nämä näkevät pilvien lävitse, mutta niiden
paikkaerotuskyky on näkyvää valoa ja lähi-infrapunaa käyttäviä instrumentteja heikompi. 

## Operatiivisia järjestelmiä

*NOAA/NESDIS:n järjestelmä 
*NASAn MODIS-instrumenttiin perustuva järjestelmä 
*SYKEn  MODIS-instrumenttiin perustuva järjestelmä 
*EUMETSATin LSA SAF- ja H-SAF-projektien järjestelmät eivät vielä ole operatiivisia.

## Lähteet